Kristen Michal

Kristen Michal (sündinud 12. juulil 1975 Tallinnas) on Eesti poliitik, Eesti Vabariigi kliimaminister alates 17. aprillist 2023. Reformierakonna liige.

Michal on olnud kahel korral minister: 6. aprillist 2011 kuni 10. detsembrini 2012 justiitsminister Andrus Ansipi valitsuses ning 9. aprillist 2015 kuni 23. novembrini 2016 majandus- ja taristuminister Taavi Rõivase valitsuses.

Aastatel 2003 ja 2007–2011 oli ta Reformierakonna peasekretär, 2011. aastast on ta erakonna volikogu esimees ja jaanuarist 2014 erakonna Tallinna organisatsiooni juhatuse esimees. Ühtlasi on Michal juhtinud aastatel 2014–2015 ja uuesti 2016. aastast Reformierakonna fraktsiooni XII ja XIII Riigikogus.

Haridus 
Kristen Michal lõpetas 1993. aastal Tallinna 17. Keskkooli. Aastatel 1994–1999 õppis ta Tallinna Pedagoogikaülikoolis haldusjuhtimist, 2009. aastal lõpetas Akadeemia Nord õigusteaduse erialal. Ta õpib magistriõppes Tallinna Ülikooli Õigusakadeemias õigusteadust.

Töökäik 
Michal on töötanud Tallinna Linnavolikogu Reformierakonna fraktsiooni nõunikuna 1996–1999, Reformierakonna nõunikuna 1999, Riigikogu Reformierakonna fraktsiooni nõunikuna 1999–2001, minister Toivo Asmeri nõunikuna ja büroo juhatajana 2001–2002, peaminister Siim Kallase nõunikuna riigisisestes ja töökorralduslikes küsimustes 2002, Tallinna Kesklinna vanemana 2002–2003.

Poliitiline tegevus 
Kristen Michal on 1996. aastast Eesti Reformierakonna liige.

Ta on olnud Tallinna Linnavolikogu liige 1999–2001 ja X Riigikogu liige 2004–2005 ja 2006. Oktoobris 2009 valiti Michal taas Tallinna Linnavolikogu liikmeks. 2007 valiti Michal ka XI Riigikogu liikmeks, kuid ta eelistas sellele tööd erakonna peasekretärina. Juunis 2011 valiti Michal Eesti Reformierakonna volikogu esimeheks. Aastatel 2012–2015 oli Kristen Michal Riigikogu XII koosseisu liige.

Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 9207 häält ning osutus valituks.

Vaieldavad annetused Reformierakonnale

22. mail 2012 tunnistas Silver Meikar, et viis 2009–2010 Reformierakonna toonase peasekretäri Kristen Michali palvel erakonnale enda nimel teadmata päritolu sularaha, mille tõi talle tollal erakonna kontoris töötanud Kalev Lillo. Kristen Michal lükkas Silver Meikari väited tagasi. 22. mail 2012 alustas Riigiprokuratuur kriminaalmenetlust karistusseadustiku paragrahvi 402-1 tunnustel, mis näeb ette vastutuse erakonna majandustegevusele ja varale kehtestatud piirangute rikkumise eest.

15. oktoobril 2012 lõpetas Riigiprokuratuur kriminaalasja. Juhtiv riigiprokurör Heili Sepp sõnas 23. novembri artiklis selle kohta: "Praegusel juhul lõpetas prokuratuur riikliku süüdistuse esindajana kuriteokahtluste menetlemise ja deklareeris selgelt, et süüdistuseks ei ole alust."

Ühiskondlik tegevus 
Michal on MTÜ Lilleküla Gümnaasiumi Sõbrad asutajaliige ja MTÜ Eesti Naabrivalve asutajaliige. Ta on MTÜ Kristiine Heakorraseltsi liige ja Tallinna Noorte Reformiklubi asutajaliige.

Samuti osaleb ta Kaitseväe reservohvitseride kursustel.

Viited

Välislingid 

 Tutvustus Vabariigi Valitsuse kodulehel
 Kuku Raadio saade "Nädala tegija" 7. detsember 2012, teemadeks nii õiguskord tervikuna kui lahkumiseni viinud küsimused
 ETV saade "Kahekõne" 6. detsember 2012 Michali lahkumisest ministriametist
 Kristen Michali avaldus lahkumise kohta
 17.03.2012 – intervjuu Kristen Michaliga Postimehes
 7. juuli 2011 – arvamuslugu Postimehes heast õigusloomest
 11. juuli 2011 – arvamuslugu Õhtulehes korruptsioonist
 13.10.2010 ETV saade "Foorum" energeetikast
 01.12.2010 ETV saade "Foorum" 2011 valimiste teemadest
 02.11.2010 ETV saade "Vabariigi kodanikud" dialoogi- ja analüüsivalmidusest
 27.11.2002 Online-intervjuu Eesti Päevalehes 
 Kristen Michal "Kuidas moos kommi sisse saab" Postimees, 7. juuli 2011

Eesti Reformierakonna poliitikud
X Riigikogu liikmed
XI Riigikogu liikmed
XII Riigikogu liikmed
XIII Riigikogu liikmed
XIV Riigikogu liikmed
Eesti justiitsministrid
Eesti majandusministrid
Sündinud 1975